## Pravilnik o pečatima inspektora elektroničkih komunikacija i nadzornika elektroničkih komunikacija

### NN 131/2009 (31.10.2009.), Pravilnik o pečatima inspektora elektroničkih komunikacija i nadzornika elektroničkih komunikacija

131 31.10.2009 Pravilnik o pečatima inspektora elektroničkih komunikacija i nadzornika elektroničkih komunikacija

MINISTARSTVO MORA, PROMETA  I INFRASTRUKTURE

3213

Na temelju članka 112. stavka 5. Zakona o elektroničkim komunikacijama (»Narodne novine« broj 73/08.) ministar mora, prometa i infrastrukture donosi

PRAVILNIK

O PEČATIMA INSPEKTORA ELEKTRONIČKIH KOMUNIKACIJA I NADZORNIKA ELEKTRONIČKIH KOMUNIKACIJA

Sadržaj Pravilnika

Članak 1.

Ovim se Pravilnikom propisuju oblik, sadržaj i način uporabe pečata za pečaćenje radijske postaje, radijske opreme i telekomunikacijske terminalne opreme te druge elektroničke komunikacijske opreme (u daljnjem tekstu: pečat), koji su ovlašteni upotrebljavati inspektor elektroničkih komunikacija u obavljanju inspekcijskog nadzora i nadzornik elektroničkih komunikacija u okviru poduzimanja mjera iz članka 114. stavka 1. točke 8., 9., 10., 11., 12., 13., 14. i 15. Zakona o elektroničkim komunikacijama.

Oblik i sadržaj pečata i pečatnih kliješta

Članak 2.

(1) Inspektor elektroničkih komunikacija ima ovlast upotrebljavati pečat koji je oblikovani okrugli komad odgovarajuće kovine (mjedi ili slično) ili gume, promjera 38 mm, na kojem su u koncentričnim krugovima upisane riječi: »Republika Hrvatska, Ministarstvo mora, prometa i infrastrukture, Zagreb«, a u sredini je grb Republike Hrvatske, iznad kojega je upisan redni broj pečata.

(2) Nadzornik elektroničkih komunikacija ima ovlast upotrebljavati pečat koji je oblikovani okrugli komad odgovarajuće kovine (mjedi ili slično) ili gume, promjera 38 mm, na kojem su u koncentričnim krugovima upisane riječi: »Republika Hrvatska, Hrvatska agencija za poštu i elektroničke komunikacije, Zagreb«, a u sredini je grb Republike Hrvatske, iznad kojega je upisan redni broj pečata.

(3) Pečat iz stavka 1. i 2. ovoga članka može biti i oblikovani plosnati komad olova ili drugoga odgovarajućeg materijala okruglog oblika, sa šupljinom u presjeku koja s jedne strane završava jednim otvorom, a s druge strane s dva otvora, kroz koje se provlači odgovarajuća žica, špaga ili slično.

(4) Prigodom pečaćenja opreme iz članka 1. ovoga Pravilnika pečatom iz stavka 3. ovoga članka plosnati komad olova ili drugoga odgovarajućeg materijala preša se pečatnim kliještima, na kojima se na jednoj strani nalazi urezan grb Republike Hrvatske, a na drugoj strani redni broj pečatnih kliješta i skraćena oznaka Ministarstva mora, prometa i infrastrukture: »MMPI«, odnosno skraćena oznaka Hrvatske agencije za poštu i elektroničke komunikacije: »HAKOM«.

(5) Pečat iz stavka 1. i 2. ovoga članka može biti i u obliku odgovarajućih sigurnosnih vezica izrađenih od plastične mase ili kovine, koje se nakon vezivanja ne mogu otvoriti bez raskidanja, odnosno u obliku odgovarajuće sigurnosne zaljepnice izrađene od posebne vrste papira, koji vidljivo i neizbrisivo mijenja boju svoje površine ako se sigurnosna zaljepnica ponovno uporabi nakon neovlaštenog skidanja.

(6) Sigurnosne vezice i sigurnosne zaljepnice iz stavka 5. ovoga članka imaju otisnut grb Republike Hrvatske, skraćenu oznaku Ministarstva mora, prometa i infrastrukture: »MMPI«, odnosno skraćenu oznaku Hrvatske agencije za poštu i elektroničke komunikacije: »HAKOM«, te redni broj pečata.

Način uporabe pečata

Članak 3.

(1) Pečat se otiskuje ili stavlja na najprikladnije mjesto na opremi iz članka 1. ovoga Pravilnika, koja se pečati, a u slučaju uporabe sigurnosnih vezica iz članka 2. stavka 5. ovoga Pravilnika, može se stavljati u svrhu vezivanja odgovarajuće sigurnosne vrećice, u koju je prethodno stavljena oprema koja se pečati.

(2) Sigurnosna vrećica iz stavka 1. ovoga članka ima otisnut grb Republike Hrvatske i skraćenu oznaku Ministarstva mora, prometa i infrastrukture: »MMPI«, odnosno skraćenu oznaku Hrvatske agencije za poštu i elektroničke komunikacije: »HAKOM«.

(3) Podaci o otiskivanju ili stavljanju pečata unose se u zapisnik o izvršenom inspekcijskom pregledu, odnosno u zapisnik o izvršenom stručnom pregledu.

(4) Prigodom otiskivanja ili stavljanja pečata osobito treba voditi računa o tome da se oprema iz članka 1. ovoga Pravilnika, koja se pečati, ne ošteti.

Propis koji prestaje važiti

Članak 4.

Danom stupanja na snagu ovoga Pravilnika prestaje važiti Pravilnik o pečatima telekomunikacijskog inspektora i telekomunikacijskog nadzornika (»Narodne novine« broj 49/07.).

Stupanje na snagu Pravilnika

Članak 5.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/09-02/62
Urbroj: 530-10-09-1
Zagreb, 21. listopada 2009.

Ministar
Božidar Kalmeta, dipl. ing., v. r.

Pravilnik, NN 131/2009-3213